Source: http://ec.europa.eu/civiljustice/legal_prof/legal_prof_net_mt.htm
Timestamp: 2015-10-05 22:23:26+00:00
Document Index: 385342

Matched Legal Cases: ['qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'Qorti ', 'qorti ', 'qorti ', 'Qorti ']

Kummissjoni Ewropea - Network gudizzjarju ewropew - Professjonijiet legali - Olanda
> Professjonijiet legali
L-aħħar aġġornament: 28-02-2008
Professjonijiet legali - Olanda
L-Imħallef 2.
Id-deputat 3.
Il-prosekutur pubbliku 4.
L-Avukat 5.
In-nutar tal-liġi ċivili (notaris) 6.
Il-Marixxall (gerechtsdeurwaarder) 1. L-Imħallef
Il-funzjoni ta' l-imħallef hi li jagħti deċiżjoni ġusta fit-tilwimiet legali, jiġifieri wkoll f'każijiet fejn il-gvern huwa parti. Biex tiġi ggarantita l-imparzjalità fir-rigward tal-gvern, hemm sistema speċjali ta' għażla u ħatra u l-istat legali ta' l-imħallfin huwa differenti minn dak ta' uffiċjali oħrajn tal-gvern.Kull min irid isir imħallef jeħtieġ għall-inqas seba' snin esperjenza professjonali. Din l-esperjenza tista' tinkiseb permezz ta' kors intern ta' taħriġ mal-ġudikatura jew billi tinkiseb esperjenza legali post ieħor. Is-sistema tal-ġudikatura tipprovdi t-taħriġ meħtieġ.L-imħallfin jinħatru mill-Kuruna, taħt ir-responsabbiltà tal-Ministru tal-Ġustizzja. Persuni ta' nazzjonalità Olandiża biss jistgħu jinħatru bħala mħallfin. Barra minn dan, il-kandidati għandhom ikunu ggradwaw fil-liġi minn università Olandiża.L-individwi jistgħu jiġu nnominati għall-ħatra fil-ġudikatura biss wara rakkomandazzjoni minn kumitat nazzjonali ta' l-għażla, kompost minn membri tal-qrati differenti, l-uffiċċju tal-prosekutur pubbliku u individwi li huma attivi fis-soċjetà. L-imħallef jinħatar biex jamministra l-ġustizzja f'qorti speċifika. Din il-ħatra mhijiex possibbli, kemm-il darba l-qorti in kwistjoni ma tkunx innominat l-imħallef prospettiv. Grazzi għal dawn il-kondizzjonijiet, is-sistema tal-ħatra hija oġġettiva kemm jista' jkun. L-imħallef huwa uffiċjal tal-gvern bi status speċjali. Wara l-ħatra inizzjali, l-imħallef m'għandux għalfejn jaċċetta ħatra f'post ieħor.L-imħallfin jistgħu jibqgħu fl-inkarigu sa l-età ta' 70 sena. F'età iżgħar, jistgħu biss jitneħħew mill-kariga kontra r-rieda tagħhom mill-ogħla qorti fl-Olanda, il-Qorti Suprema Olandiża (Hoge Raad der Nederlanden), bl-istigazzjoni tal-Prokuratur Ġenerali (procureur-general) ta' din il-Qorti. Din is-sistema tipprovdi protezzjoni xierqa kontra l-influwenza politika dwar il-ħatra u t-tneħħija mill-kariga.
Il-Kostituzzjoni Olandiża tistruwixxi lill-ġudikatura tagħti d-deċiżjonijiet dwar it-tilwimiet u fiha dispożizzjonijiet dwar l-istatus legali tal-membri tal-ġudikatura.B'osservazzjoni xieraq tal-leġiżlazzjoni prevalenti, l-imħallfin jistgħu, fid-diskrezzjoni tagħhom, jisimgħu l-każijiet; huma jiddeterminaw ukoll, fil-parti l-kbira, il-progress prattiku fil-proċeduri, pereżempju t-tul ta' xi partijiet tal-proċeduri. Jekk parti fil-proċeduri għandha d-dubji dwar l-imparzjalità ta' l-imħallef matul il-proċeduri, il-liġi tipprovdi għall-possibbiltajiet li ssir oġġezzjoni għal dak l-imħallef partikolari li qed jisma' l-kawża.Xi kultant, parti f'kawża ma tkunx sodisfatta bix-xogħol ta' l-imħallef. Issir distinzjoni bejn id-deċiżjoni mogħtija mill-qorti u d-deċiżjoni ta' mħallef. Jekk in-nuqqas ta' sodisfazzjon ikollu x'jaqsam mas-sentenza, il-parti li tilmenta normalment għandha l-għażla li tressaq appell. L-ilmenti dwar l-imġiba ta' imħallef jistgħu jiġu ppreżentati mal-bord tal-qorti fejn l-imħallef ikkonċernat għandu l-inkarigu. Kull qorti għandha proċedura ta' lmenti li tipprovdi r-regoli dwar kif jiġu ttrattati l-ilmenti.Hemm dispożizzjonijiet statutorji dwar l-imġiba ta' l-imħallfin. L-għan ta' dawn id-dispożizzjonijiet huwa li jiggarantixxu li l-imħallfin jagħmlu xogħolhom b'mod imparzjali.L-imħallfin jaħdmu fil-Qrati tad-Distrett (rechtbanken). Il-Qrati tad-Distrett għandhom erba' setturi: is-settur tad-dritt ċivili, is-settur tad-dritt kriminali, is-settur tad-dritt amministrattiv u s-settur tal-qorti tas-sub-distrett. L-imħallfin li jaħdmu f'dan is-settur ta' l-aħħar jissejħu: kantonrechter, l-oħrajn jissejħu rechter. L-imħallfin li jaħdmu fil-qrati ta' l-appell u fil-Qorti Suprema jissejħu raadsheer.
Normalment l-imħallfin għandhom jisimgħu l-każijiet f'qasam wieħed f'daqqa, u mbagħad jaqilbu għal qasam ieħor. Għandu jkollhom l-għarfien espert f'mhux inqas minn żewġ oqsma. Din ir-regola hija maħsuba biex l-imħallfin ma jiffokawx għal żmien twil wisq fuq qasam wieħed ta' għarfien espert.Il-Kantonrechters jisimgħu l-każijiet waħedhom. L-imħallfin tal-Qorti tad-Distrett normalment jisimgħu l-każijiet waħedhom, iżda xi każijiet iridu jinstemgħu minn kulleġġ ta' tliet imħallfin. L-imħallfin fil-qorti ta' l-appell jisimgħu l-każijiet bħala kulleġġ ta' tlieta, kemm-il darba dan il-każ ma jistax jinstema' minn imħallef wieħed. Il-liġi tipprovdi regoli dwar dan. Il-Qorti Suprema tisma' kull każ bħala kulleġġ ta' ħames imħallfin.
2. Id-deputat
L-imħallfin huma dejjem assistiti minn deputat (griffier). Parti mix-xogħol tad-deputati hi l-ġestjoni tad-dokumenti tal-każijiet. Parti oħra, b'aktar taħriġ legali, tgħin lill-imħallef jipprepara s-seduta, jippreparaw ir-rapport uffiċjali tas-smigħ u jabbozzaw id-deċiżjonijiet dwar l-istruzzjonijiet ta' l-imħallef.Aktar tagħrif prattiku dwar il-ġudikatura jinsab fuq www.rechtspraak.nl - . Dan huwa l-websajt uffiċjali tas-sistema tal-ġudikatura. Is-sit jinkludi data dwar fejn għandha tintbagħat il-korrispondenza, l-indirizz fiżiku tal-qorti, id-dettalji tal-posta elettronika, il-ħinijiet ta' xogħol, kif tasal hemmhekk, il-proċedura ta' l-ilmenti eċċ.
3. Il-prosekutur pubbliku
Il-funzjoni ewlenija tal-prosekutur pubbliku (Officier van Justitie) hija li jiftaħ il-proċeduri kriminali kontra n-nies. Iżda l-prosekutur pubbliku jista' wkoll jaġixxi f'każijiet ċivili, pereżempju fir-rigward ta' petizzjonijiet biex xi ħadd jitqiegħed taħt tutela, l-ammissjoni obbligatorja ta' ċittadin fi sptar psikjatriku, jew applikazzjonijiet għall-emenda ta' dokumenti uffiċjali mir-reġistru tat-twelid, taż-żwiġijiet u tal-mewt. Il-prosekutur pubbliku huwa parti mill-uffiċċju tal-prosekutur pubbliku. Il-Ministru tal-Ġustizzja huwa responsabbli. Id-Dipartiment tal-Prosekuzzjoni Pubblika (Openbaar Ministerie jew OM) għandu Uffiċċju Nazzjonali (parket-generaal) li huwa l-bord nazzjonali u kull qorti għandha l-uffiċċju tal-prosekutur pubbliku tagħha (parket), fejn jaħdmu l-prosekuturi pubbliċi. Fil-qrati ta' l-appell u fil-Qorti Suprema, il-prosekuturi pubbliċi jissejħu Advocaat-Generaal. L-uffiċċju tal-prosekutur pubbliku tal-Qorti Suprema għandu pożizzjoni indipendenti u l-maniġer tagħha jissejjaħ Procureur-Generaal.Ara wkoll www.om.nl (bl-Olandiż biss).
4. L-Avukat
Il-funzjoni ta' l-avukat hija li jiggarantixx li l-pożizzjoni legali tal-klijenti tiegħu mhijiex preġudikata. Għal dan l-iskop, l-avukati jipprovdu l-opinjonijiet legali u jirrappreżentaw lill-klijenti tagħhom fit-tilwimiet legali u fil-qorti.
L-avukati għandhom obbligu li josservaw il-kunfidenzjalità vis-à-vis l-klijenti tagħhom u jistgħu jitolbu privileġġ. Fi kliem ieħor: l-avukati m'għandhomx għalfejn jiżvelaw informazzjoni miksuba mill-klijenti lill-qorti. Primarjament l-avukati jaħdmu fid-distrett fejn huma rreġistrati, iżda huma awtorizzati jaħdmu f'kull qorti tad-distrett u qorti ta' l-appell.Persuni li għandhom każjiiet ċivili mismugħa mill-qorti tas-sub-distrett (kantonrechter) m'għandhomx għalfejn jitolbu s-servizzi ta' avukat. Fil-każijiet l-oħrajn kollha ċivili (quddiem qorti tad-distrett, qorti ta' l-appell jew il-Qorti Suprema), iċ-ċittadini għandhom ikunu rrappreżentati minn avukat. Din tissejjaħ rappreżentanza legali obbligatorja (verplichte procesvertegenwoordiging).Persuni li għandhom dħul relativament baxx jikkwalifikaw għall-għajnuna legali (ara l-iskeda dwar l-għajnuna legali). Avukat jiġi assenjat għalihom. Dan ifisser li t-tariffa ta' l-avukat titħallas mill-gvern. Il-persuna li qed titlob il-ġustizzja sempliċement tħallas kontribuzzjoni, u l-ammont jiddependi fuq id-dħul tal-persuna u l-assi l-oħrajn.Kull min ikun iggradwa fil-liġi minn università Olandiża jista' jaħdem il-qorti.Matul l-ewwel tliet snin minn meta jibdew jaħdmu l-qorti, l-avukati huma obbligati jipprattikaw il-liġi bħala apprendisti taħt is-superviżjoni ta' avukat ieħor. Dan ifisser li ma tistax issir avukat kemm-il darba ma ssibx avukat ieħor li jkun ippreparat iħarrġek. L-avukati minn pajjiżi oħrajn ta' l-UE jistgħu japplikaw biex jaħdmu fil-Qorti Olandiża, jekk iħarsu d-direttivi Ewropej rilevanti. L-avukati minn Stat Membru ieħor li kultant jagħtu s-servizzi tagħhom fi Stat Membru ieħor jistgħu jagħmlu dan, kemm-il darba jaħdmu flimkien ma' avukat lokali.
L-avukat huwa professjonist indipendenti (vrije beroepsbeoefenaar).Ir-regoli dwar il-professjoni, il-poteri tiegħu, il-ħatra tiegħu u ttneħħija mill-professjoni huma pprovduti fil-Liġi Olandiża dwar l-Avukati (Advocatenwet) u bosta digrieti u liġijiet sekondarji, inkluża l-Liġi Sekondarja ta' l-1998 dwar iż-Żamma tal-Kotba (Boekhoudverordening 1998), il-Liġi Sekondarja dwar il-Kontribuzzjoni Finanzjarja (Verordening op de financiële bijdrage) u l-Liġi Sekondarja dwar il-Prattika Professjonali (Verordening op de praktijkuitoefening).Skond il-liġi, kull avukat li jipprattika fl-Olanda huwa membru tal-Kamra ta' l-Avukati Olandiża (Nederlandse Orde van Advocaten jew NOvA). L-avukati huma soġġetti għal proċeduri dixxiplinarji.Il-funzjonijiet ta' din l-organizzazzjoni professjonali ddefiniti mil-liġi huma li tiġi żgurata l-kwalità tas-servizzi pprovduti mill-membri tagħha. Dan jinkludi:Programm ta' taħriġ estensiv għall-membri tal-kamraL-abbozzar ta' liġijiet sekondarji u regoli oħrajn li jorbtu għall-avukatiProċeduri dixxiplinarjiInformazzjoni u servizzi għall-membri tagħhaRakkomandazzjonijiet lill-gvern dwar il-pjani ta' politika u l-abbozziMinbarra l-isħubija fil-Kamra ta' l-Avukati Olandiża, ħafna avukati huma wkoll membri ta' organizzazzjoni professjonali li tispeċjalizza f'qasam legali speċifiku. Dawn l-avukati speċjalizzaw f'qasam legali partikolari, bħal-liġi tal-familja, il-liġi tas-sigurtà soċjali, il-liġi dwar l-impjiegi, il-liġi kriminali jew il-liġi dwar il-kera.Dawn l-esperti normalment jingħaqdu f'assoċjazzjoni, li tista' tinsab fuq www.advocatenorde.nl/advocaten/adressen_en_ledenlijst.asp .
Aktar tagħrif dwar il-professjoni legali jinsab fuq www.advocatenorde.nl - .Jekk tgħix barra u għandek problemi biex issib avukat fl-Olanda, tista' tikkuntattja lill-Kunsill dwar l-Għajnuna Legali (Raad voor rechtsbijstand) fl-Aja. Id-dettalji huma elenkati fid-dokument tal-fatti taħt 6.
5. In-nutar tal-liġi ċivili (notaris)
Il-funzjoni tan-nutar tal-liġi ċivili hija li jfassal dokumenti, imsejħa atti (akten), li ċ-ċittadini u l-prattikanti legali jistgħu joqogħdu fuqhom minħabba l-preċiżjoni tagħhom. In-nutar tal-liġi ċivili jiżgura li dawn l-atti huma rappreżentazzjoni preċiża tal-fatti rilevanti u jirriflettu l-ftehimiet li jkunu saru bejn il-partijiet b'mod korrett. Taħt il-liġi Olandiża, l-atti mfassla minn nutar tal-liġi ċivili jingħataw piż probatorju speċjali.In-nutara tal-liġi ċivili jaħdmu b'mod partikolari fl-oqsma tal-liġi tal-familja, il-liġi tal-kumpaniji u l-liġi tal-proprjetà (immobbli). Il-liġi pprovdiet li għadd kbir ta' atti maħsuba li jkollhom effett legali jistgħu biss jiġu stabbiliti minn att eżegwit quddiem nutar tal-liġi ċivili: l-inkorporazzjoni ta' l-entitajiet legali, bħall-assoċjazzjonijiet, il-fondazzjonijiet, il-kumpanniji limitati privati u pubbliċi u l-emenda ta' l-artikoli ta' l-assoċjazzjoni jew l-istatut tagħhom, it-trasferiment tal-proprjetà rreġistrata bħall-proprjetà immobbli u l-bastimenti rreġistrati, it-tfassil ta' l-aħħar testmenti u l-ftehimiet taż-żwieġ.
In-nutar tal-liġi ċivili huwa l-kustodju tal-kopji oriġinali ta' l-atti mfassla minnu, sabiex dejjem jistgħu jiġu kkonsultati f'data aktar tard. Il-partijiet jiksbu kopji ċċertifikati mingħand in-nutar tal-liġi ċivili. Eżempju tajjeb huwa l-aħħar testment. Wara l-mewt ta' persuna, in-nutar tal-liġi ċivili jagħti kopja tat-testment oriġinali lill-eredi. In-nutar tal-liġi ċivili jista' wkoll iwettaq ċerti funzjonijiet fil-bejgħ tal-patromonju.In-nutar tal-liġi ċivili huwa uffiċjal pubbliku, u minħabba din il-kariga għandu l-awtorità jfassal atti uffiċjalment iċċertifikati (authentieke akten). Dawn l-atti għandhom aktar valur probatorju mill-atti privati. Għalkemm in-nutari tal-liġi ċivli li jipprattikaw fl-Olanda huma uffiċjali pubbliċi, huma liberi jiddeterminaw ir-rati tagħhom. Huma jġorru r-riskju finanzjarju tad-ditta tagħhom, filwaqt li xi ftit jew wisq, huma professjonisti indipendenti. Taħt u skond il-liġi Olandiża, hemm regoli li jippermettu lin-nutar tal-liġi ċivili jeżerċita l-kariga tiegħu b'mod indipendenti u imparzjali u bir-reqqa xierqa jippromwovi l-interessi tal-partijiet interessati.In-nutara tal-liġi ċivili jinħatru mill-Kuruna taħt ir-responsabbiltà tal-Ministru tal-Ġustizzja. Iċ-ċittadini Olandiżi biss huma eliġibbli għall-ħatra. Barra minn dan, il-kandidati għandhom ikunu ggradwaw fil-liġi notarili minn università Olandiża jew ikunu lestew taħriġ li jitqies simili skond id-direttivi ta' l-UE implimentati. Qabel ma persuna tista' tinħatar għall-kariga ta' nutar tal-liġi ċivili, il-ġurista fil-liġi notarili għandu jkun wettaq għall-inqas sitt snin ta' apprendistat bħala nutar tal-liġi ċivili ma' uffiċċju ta' nutar tal-liġi ċivili stabbilit fl-Olanda. Matul l-ewwel tliet snin ta' dan l-apprendistat, l-apprendist nutar tal-liġi ċivili għandu jsegwi korsijiet ta' taħriġ professjonali. L-applikazzjoni għall-ħatra lill-Ministru tal-Ġustizzja għandha tkun akkumpanjata minn pjan kummerċjali.
Ir-regoli dwar il-kariga, il-poteri, il-ħatra u t-tneħħija mill-kariga jinsabu fl-Att dwar in-Nutara (Wet op het notarisambt jew Wna) u f'bosta digrieti u liġijiet sekondarji, bħad-Digriet dwar ir-Rekwiżiti Professjonali ta' l-Apprendist Nutar tal-Liġi Ċivili (Besluit beroepsvereisten kandidaat-notaris), il-Liġi Sekondarja dwar ir-regoli professjonali u r-regoli tal-kondotta (Verordening beroeps- en gedragsregels) u l-Liġi Sekondarja dwar il-Kollaborazzjoni bejn dixxiplini differenti (Verordening interdisciplinaire samenwerking).Min-naħa l-waħda, in-nutar tal-liġi ċivili huwa obbligat li jwettaq ix-xogħol kollu assenjat lilu bil-liġi jew mitlub minn kwalunkwe parti, iżda min-naħa l-oħra huwa wkoll obbligat jirrifjuta li jagħti s-servizzi fejn dan ikun inkompatibbli mal-liġi jew l-ordni pubblika, fejn dan jirriżulta f'atti li apparentement ikollhom għan jew konsegwenza illegali jew fejn ikollu raġunijiet validi oħra biex jagħmel dan.L-obbligu li jagħtu s-servizzi ma jipprekludix lin-nutara tal-liġi ċivili milli jispeċjalizzaw f'qasam partikolari. Hemm bosta assoċjazzjonijiet ta' nutara tal-liġi ċivili u ta' apprendisti nutara tal-liġi ċivili li għandhom għarfien espert speċifiku f'aspett wieħed jew aktar tal-prattika tal-liġi notarili: l-Assoċjazzjoni ta' l-Esperti tal-Liġi Notarili dwar in-Negozji Agrikoli (Vereniging voor Agrarisch Specialisten in het Notariaat jew VASN), l-Assoċjazzjoni ta' dawk li Jippjanaw il-Patrimonju (Vereniging van Estate Planners jew VEP), l-Assoċjazzjoni tal-Medjaturi tal-Liġi Ċivili (Vereniging van Mediators in het Notariaat jew VMSN) u l-Assoċjazzjoni tal-Liġi Ċivili ta' l-IT (Vereniging voor Notariaat en Informatietechnologie jew VNI).
Skond il-liġi, kull nutar tal-liġi ċivili u kull apprendist nutar tal-liġi ċivili li jipprattika fl-Olanda huwa membru ta' l-Organizzazzjoni Professjonali Notarili (Koninklijke Notariële Beroepsorganisatie jew KNB), organizzazzjoni pubblika inkorporata taħt il-liġi Olandiża. Il-funzjoni ewlenija ta' din l-organizzazzjoni hija li tippromwovi l-eżerċizzju xieraq tal-kariga. Barra minn dan, l-organizzazzjoni toffri varjetà kbira ta' prodotti u servizzi lill-membri tagħha.Id-dmirjijet statutorji ta' l-organizzazzjonijiet huma:it-tfassil ta' liġijiet sekondarji u regolamenti;il-promozzjoni ta' l-eżerċizzju xieraq tal-kariga;il-promozzjoni tal-kompetenza professjonali;il-ħarsien ta' l-unur u l-prestiġju tal-kariga.In-nutara tal-liġi ċivili u l-apprendisti nutara tal-liġi ċivili huma soġġetti għal regoli dixxiplinarji statutorji, li huma applikati mill-Bordijiet Dixxiplinari (li jkopru l-istess żona ġeogorafika bħad-distretti tal-qrati), kull wieħed b'ħames membri, li minnhom iċ-chairman huwa l-president tal-qorti tad-distrett. Id-deċiżjonijiet li jagħtu dawn il-Bordijiet Dixxiplinari jistgħu jiġu appellati quddiem il-Qorti ta' l-Appell ta' Amsterdam.Aktar informazzjoni dwar il-prattika notarili tinsab fuq: www.notaris.nl .
6. Il-Marixxall (gerechtsdeurwaarder)
Il-marixxall Olandiż huwa fdat b'funzjonijiet uffiċjali li ma jistgħu jiġu fdati lil ħaddieħor. B'mod partikolari huma fdati b'dawn:
In-notifika ta' ċitazzjonijiet u dokumenti oħrajn, biex jinbdew il-proċeduri legali jew jipprovdu struzzjonijiet fil-każijiet;In-notifika ta' ordnijiet tal-qorti, tħabbiriet, protesti u ċitazzjonijiet oħrajn;L-iżgumbramenti, il-qbid, il-bejgħ tal-proprjetà b'ordni tal-qorti, ir-rabtiet għal nuqqas ta' ħarsien ta' ordni tal-qorti u atti oħrajn li huma parti minn jew meħtieġa għall-infurzar ta' mandat ta' eżekuzzjoni jew biex jiggarantixxu d-drittijiet;Is-superviżjoni uffiċjali tal-bejgħ volontarju tal-proprjetà mobbli f'irkant pubbliku.Minħabba l-liġi, dawn il-funzjonijiet, sa fejn jirrelataw għal-liġi ċivili, għandhom jitwettqu mill-marixxalli.Il-marixxall huwa uffiċjal pubbliku mingħajr salarju, maħtur mill-kuruna. Il-marixxalli għandhom ir-riskju finanzjarju tad-ditta tagħhom. Minbarra l-funzjonijiet uffiċjali tagħhom, il-marixxalli huma wkoll awtorizzati jwettqu attivitajiet sekondarji, kemm-il darba dan ma jagħmilx ħsara jew ma jrażżanx l-eżekuzzjoni tajba u indipendenti tal-kariga tagħhom jew ir-reputazzjoni tagħha. Il-marixxalli li jipprattikaw fl-Olanda ngħataw l-awtorità jaġixxu bħala rappreżentanti ad litem quddiem il-qorti tas-sub-distrett, jew jaġixxu bħala riċevituri jew amministraturi, jew jagħmlu inventarji u valwazzjonijiet, jiġbru l-flus għal terzi u jfasslu rapporti uffiċjali li jaċċertaw il-fatti.Ir-rati li bihom għandu jitħallas ix-xogħol uffiċjali tal-marixxall mid-debitur huma stabbiliti fid-Digriet dwar it-Tariffi tal-Marixxalli (Besluit tarieven ambtshandelingen gerechtsdeurwaarders). L-ispejjeż tat-tariffi li l-marixxall jitlob mingħand il-klijenti tiegħu għandhom jiġu deċiżi mill-marixall u għandhom jiġu stabbiliti b'konsultazzjoni reċiproka bejn il-marixxall u l-klijent tiegħu. Dan jgħodd ukoll għal xogħol li l-marixxall jirċievi minn barra l-pajjiż.
Ir-regoli dwar il-kariga, il-poteri, il-ħatra u t-tneħħija mill-kariga huma pprovduti fl-Att dwar il-Marixxalli (Gerechtsdeurwaarderswet) u f'bosta digrieti u liġijiet sekondarji, bħad-Digriet dwar it-taħriġ u l-apprendistat tal-marixxalli (Besluit opleiding en stage gerechtsdeurwaarder), id-Digriet dwar il-Pjan Kummerċjali (Besluit ondernemingsplan), il-Liġi Sekondarja dwar iż-Żamma tal-Kotba (Administratieverordening) u l-Liġi Sekondarja dwar regoli professjonali u r-regoli tal-kondotta (Verordening beroeps- en gedragsregels).Skond il-liġi, kull marixxall u kull marixxall apprendist li jipprattikaw fl-Olanda huma membri ta' l-Organizzazzjoni Professjonali tal-Marixxalli (Koninklijke Beroepsorganisatie van Gerechtsdeurwaarders or KBvG). Il-funzjoni ewlenija ta' din l-organizzazzjoni hija li tippromwovi l-eżerċizzju xieraq tal-kariga u l-ħidma tajba u l-kompetenza tal-membri tagħha. F'dawn l-oqsma, tista' timponi obbligi jew regoli fuq il-membri tagħha. Bord Dixxiplinarju jiddeċiedi dwar il-miżuri dixxiplinarji; l-appelli mid-deċiżjonijiet tiegħu jistgħu jitressqu mal-Qorti ta' l-Appell ta' Amsterdam.Jekk tixtieq tikseb is-servizzi ta' marixxall, l-aħjar li għandek tagħmel hu tagħżel wieħed fil-muniċipalità fejn għandu jsir ix-xogħol. L-atlas ġudizzjarju Ewropew fuq il-websajt (http://ec.europa.eu/justice_home/judicialatlascivil) jelenka l-indirizzi tal-marixxalli kollha fil-pajjiżi Ewropej kollha taħt l-intestatura “in-notifika tad-dokumenti” u mbagħad taħt “marixxalli”.Aktar tagħrif u indirizzi jistgħu jinstabu fuq il-websajt ta' l-Organizzazzjoni Professjonali tal-Marixxalli: www.kbvg.nl - - - .
« Professjonijiet legali - Informazzjoni Ġenerali | Olanda - Informazzjoni Ġenerali »